**Ceļā uz XIII Latvijas Skolu jaunatnes dziesmu un deju svētkiem 2025.gadā**

Dziesmu un deju svētku likuma 3.pants *Dziesmu un deju svētki kā nacionāla vērtība* nosaka:

(1) Dziesmu un deju svētki ir unikāla Latvijas kultūras tradīcija un latviešu nacionālās identitātes sastāvdaļa. Dziesmu un deju svētkus tradicionāli veido Vispārējie latviešu dziesmu un deju svētki un Latvijas Skolu jaunatnes dziesmu un deju svētki.

(2) Dziesmu un deju svētku tradīciju un simbolismu Latvijā, Igaunijā un Lietuvā Apvienoto Nāciju Izglītības, zinātnes un kultūras organizācija 2003.gada 7.novembrī pasludināja par Cilvēces mutvārdu un nemateriālā kultūras mantojuma meistardarbu.

2023.gadā ar krāšņajiem XXVII Vispārējiem latviešu Dziesmu un XVII Deju svētkiem Dziesmu un deju svētku tradīcija svinēja 150gadi. Šobrīd esam ceļā uz XIII Latvijas Skolu jaunatnes dziesmu un deju svētkiem, kuri plānoti 2025.gadā Rīgā, kad Mežaparka Lielajā estrādē – Sidraba birzī, Daugavas stadionā un citās svētku norises vietās pulcēsies bērni un jaunieši, lai apliecinātu savu satikšanās, dziedāt un dejot prieku.

Latvijas Dziesmu un deju svētku tradīciju ierakstot UNESCO nemateriālā kultūras mantojuma sarakstā, norādīts, ka “...nemateriālo kultūras mantojumu, kas tiek nodots no paaudzes paaudzē, kopienas un grupas nemitīgi rada no jauna atkarībā no apkārtējās vides, mijiedarbībā ar dabu un savu vēsturi, un tas veido viņās identitātes un pēctecības sajūtu.” Jaunās paaudzes līdzdalība kultūras mantojuma apgūšanā, tradīcijas saglabāšanā un tālāknodošanā sekmē tās pilsonisko aktivitāti un briedumu, stiprina nacionālo un valstisko identitāti.

Iepriekšējo svētkus – XII Latvijas Skolu jaunatnes dziesmu un deju svētku norises #dziedundejo2021 – ietekmēja Covid 19 pandēmijas radītā situācija, un tie kļuva par citādiem svētkiem ar moto: “Svētki ir tur, kur esam mēs! Svētki ir tādi, kādi esam mēs!” Visas svētku norises notika, nepulcējoties lielām cilvēku masām, pēc iespējas tuvāk dalībnieku dzīvesvietai (pašvaldības vai izglītības iestādes, vai viena kolektīva ietvaros), ar dalībniekiem no viens līdz valstī atļautajam skaitam, norisēm notiekot ārtelpās, bez skatītājiem. Vēsturiskajām liecībām par svētkiem pandēmijas laikā palika videomateriāli: intervijas, foto, bērnu darbu videoizstādes, videopriekšnesumi, filmas, kas plašākai sabiedrībai bija pieejamas dažādās digitālajās platformās un televīzijas formātos. Taču šie svētki deva pārliecību, ka ir vērtības, kuras par spīti sarežģītam laikam nezūd, bet raisa radošumu, sniedz enerģiju un pozitīvu spītu un spēku tālākai attīstībai.

2023./2024. mācību gadā ir uzsākta aktīva gatavošanās XIII svētkiem, gan sagatavojot svētku repertuāru, gan mēģinājumu laikā to apgūstot, gan apgūto parādot konkursos un skatēs. Mācību gada izskaņā plānoti vairāki starpsvētku pasākumi: tradicionālais tautas deju festivāls “Latvju bērni danci veda”, bērnu un jauniešu folkloras kopu nacionālais sarīkojums Nemateriālā kultūras mantojuma apgūšanas un pārmantošanas programmā “Pulkā eimu, pulkā teku”, III Latvijas izglītības iestāžu Tautas mūzikas festivāls un citi.

2024./2025.mācību gadā darbs pie svētku sagatavošanas turpināsies un vainagosies ar svētku norisēm 2025.gada jūlijā Rīgā, un šajā procesā iesaistīsies gan skolēni un viņu vecāki, gan pedagogi un izglītības iestāžu vadība, gan pašvaldību un valsts institūcijas, gan svētku atbalstītāji, jo bez kopīga darba un vienotības nav iespējams tradīciju saglabāt un uzturēt dzīvu.

Lai stiprinām viens otru un cits citu uzturēt Dziesmu un deju svētku garu, kopību, izjust lepnumu un prieku par savu latvietību un nodot to nākamajām paaudzēm, jo Dziesmu un deju svētku kustība iet pāri laiku grūtībām un vieno mūs visus!

Valsts izglītības satura centra Nemateriālā kultūras mantojuma un ilgtspējīgas attīstības projektu nodaļas vadītāja Agra Bērziņa